Deur Elvira Wood 22 Mei 2020 10:48
Die petrochemiese reus Sasol waarsku dat sy finansiële prestasie in die jaar tot einde Junie waarskynlik veel te wense gaan oorlaat.
Sasol het Vrydagoggend in 'n handelsverklaring op die JSE se nuusdiens Sens gesê dat sy wesensverdienste en verdienste per aandeel waarskynlik meer as 20% laer gaan wees as 'n jaar tevore.
Sasol gee in dié stadium egter geen spesifieke aanduiding wat hy verwag die syfers gaan wees nie. 'n Maatskappy moet die mark inlig sodra hy 'n idee het dat sy syfers met 20% gaan afwyk van die vergelykbare tydperk.
Sasol het 'n uitdagende jaar agter die rug.
Probleme by die aanleg wat hy buite Lake Charles in die Amerikaanse deelstaat Louisiana bou, het daartoe gelei dat albei sy uitvoerende hoofde in Oktober bedank het.
Fleetwood Grobler het toe die leisels by Stephen Cornell en Bongani Nqwababa oorgeneem.
Buiten dat daar groot kommer was oor die vordering en enorme ekstra koste wat by dié aanleg aangegaan is, het Sasol se aandeelprys erg deurgeloop toe die olieprys vroeër vanjaar weens die Covid-19-pandemie inmekaar gestort het.
Vrydag se nuus het die aandeelprys vroegoggend met meer as 9% tot R76,50 laat val.
Sasol het in Maart planne bekend gemaak oor hoe hy beplan om dié storm te trotseer.
Een hiervan is 'n moontlike regte-uitgif waarmee hy tot $2 miljard wil insamel.
Sasol herhaal in Vrydag se handelsverklaring dat hy die mark op hoogte sal hou oor dié moontlike regte-uitgif.
Paul Victor, finansiële hoof van Sasol, het in Maart gesê dat die maatskappy dit net sal doen as hy van sy bates teen 'n goeie prys kan verkoop.